Gordonsbaai-man en -kind veilig opgespoorMorne Meiring (Foto: SAPD) Morne Meiring (32) en sy vyfjarige seun wat Donderdagmiddag uit sy huis in Kaapstad verdwyn het, is veilig opgespoor. Konst. Noloyisa Rwexana, woordvoerder van die Wes-Kaapse polisie, het Maandag aan Maroela Media gesê die pa en seun is ongedeerd gevind en met hul familie herenig. “Die vermistepersone-saak is afgehandel en geen verdere sake word in dié stadium ondersoek nie,” het sy gesê. Maroela Media het vroeër berig Meiring het uit sy huis in Gordonsbaai saam met sy seun, Corne, verdwyn. “Hy en die seun het glo Donderdag omstreeks 15:00 met sy meisie se motor, ŉ rooi Volkswagen Polo, weggery. Die motor het nie nommerplate nie,” het Rwexana vroeër gesê. Dit is Meiring se biologiese kind. Dessie Rechner, stigter en direkteur van die Pink Ladies, het haar dank en waardering uitgespreek teenoor die polisie en almal wat inligting oor Meiring op sosiale media versprei het. “Ons is baie dankbaar dat hulle veilig en ongedeerd gevind is. Laat die genesing begin.”